แนวโน้มดัชนีเช้าปรับฐาน
นักวิเคราะห์ฯคาดตลาดหุ้นไทยเช้านี้ปรับฐาน โดยมองว่าที่ตลาดปรับขึ้นเมื่อวานนี้เป็นเพียงแค่การรีบาวด์หลังปรับตัวลงแรง&nbsp; ปัจจัยนอกประเทศยังกดดัน
16 พ.ย. 2553

นักวิเคราะห์ฯคาดตลาดหุ้นไทยเช้านี้ปรับฐาน โดยมองว่าที่ตลาดปรับขึ้นเมื่อวานนี้เป็นเพียงแค่การรีบาวด์หลังปรับตัวลงแรง  ปัจจัยนอกประเทศยังกดดัน
นายอนุพนธ์ ศรีอาจ ผู้อำนวยการอาวุโสฝ่ายวิจัย บล.บีฟิท กล่าวว่า ตลาดหุ้นไทยเช้านี้ยังอยู่ในช่วงปรับฐาน โดยมองว่าการที่ดัชนีดีดกลับขึ้นมาเมื่อวานนี้ยังไม่ใช่สัญญาณว่าตลาดฯจะปรับตัวขึ้นไปต่อได้ เป็นเพียงแค่การรีบาวด์หลังจากปรับตัวลงแรงเท่านั้น เนื่องจากขณะนี้ปัจจัยภายนอกยังคงกดดันตลาดฯทั้งจากเรื่องที่จีนจะมีการขึ้นดอกเบี้ยและความกังวลเรื่องปัญหาหนี้สาธารณะในยุโรป ประกอบกับนักลงทุนต่างชาติก็ขายสุทธิติดต่อกันมา 3-4 วัน และเงินบาทเริ่มอ่อนค่า
ด้านปัจจัยในประเทศต้องรอดูความชัดเจนเรื่องมาตรการสกัดเงินทุนไหลเข้าของทางธนาคารแห่งประเทศไทย ซึ่งมองว่าช่วงนี้คงยังไม่มีมาตรการอะไรออกมา เพราะเงินบาทอ่อนค่าลง ขณะที่เงินดอลลาร์สหรัฐกลับมาแข็งค่า จึงทำให้นักลงทุนต่างชาติเริ่มทยอยขายออกไปบ้างแล้ว ขณะที่ตลาดหุ้นอื่นในภูมิภาคเอเชียวันนี้แกว่งตัวในกรอบแคบๆ 
ทั้งนี้ แนะนำให้ถือเงินสดและหากดัชนีปรับขึ้นให้ขายเพื่อลดความเสี่ยง พร้อมให้แนวรับ 1,025 และ 1,018 จุด แนวต้าน 1,036 และ 1,040